**Metodický pokyn**

 **pre vyplňovanie štatistického výkazu**

**o digitálnych technológiách v škole**

## IKT (MŠVVM SR) 1 - 01

**určeného pre automatizované spracovanie**

(Pre spravodajské jednotky

a regionálne úrady školskej správy v sídle kraja)

 Účinnosť od 01. 09. 2024

**Centrum vedecko-technických informácií SR**

**Bratislava**

**ÚVOD**

Všeobecné zásady, spôsob predkladania, vyplňovania a spracovania výkazu, vyplňovanie identifikačnej časti výkazu a číselníky sú uvedené vo Všeobecných pokynoch pre vyplňovanie štatistických výkazov rezortu MŠVVaM SR. Všeobecné pokyny sú prístupné na stránke <https://www.cvtisr.sk/cvti-sr-vedecka-kniznica/informacie-o-skolstve/zber-udajov/vykazy-typu-skol-msvvm-sr.html> - VŠEOBECNÉ POKYNY. Na webovej stránke sú tiež prístupné vzor štatistického výkazu IKT\_01.PDF a metodický pokyn SMERIKT.PDF , ktoré sa každoročne aktualizujú v priebehu mesiacov máj až júl pre nasledujúci školský rok.

[Vyjadrenie Ministerstva školstva, výskumu, vývoja a mládeže SR](#Vyjadrenie) k obsahovej stránke výkazu a o účeloch jeho využitia si môžete prečítať nižšie.

**Výkaz sa spracováva cez web-aplikáciu. Web-aplikáciu k výkazu IKT(MŠVVM SR) 1-01 nájdete na stránke CVTI** [**https://www.cvtisr.sk/cvti-sr-vedecka-kniznica/informacie-o-skolstve/zber-udajov/vykazy-typu-skol-msvvm-sr/iktmsvvm-sr-1-01.html**](https://www.cvtisr.sk/cvti-sr-vedecka-kniznica/informacie-o-skolstve/zber-udajov/vykazy-typu-skol-msvvm-sr/iktmsvvm-sr-1-01.html) **(kliknete na modrý názov „WEB aplikácia“ vľavo dolu) alebo priamo na stránku web-aplikácie** [**www.ikt.vykazy.sk**](http://www.ikt.vykazy.sk)**.**

Tento metodický pokyn určuje rozsah a spôsob vyplňovania a predkladania štatistického výkazu o digitálnych technológiách (pôvodne informačných technológiách) v škole IKT (MŠVVM SR) 1 - 01 za sledovaný kalendárny rok.

Spravodajskými jednotkami výkazu sú všetky základné (ZŠ) a špeciálne základné školy (ŠZŠ), ZŠ a ŠZŠ pri diagnostických centrách, reedukačných centrách a liečebno-výchovných sanatóriách, gymnáziá, stredné športové školy, stredné odborné školy, konzervatória, špeciálne stredné školy (ŠSŠ) vrátane praktických škôl a ŠSŠ pri reedukačnom centre pre mládež a liečebno-výchovnom sanatóriu a všetky fakulty a rektoráty vysokých škôl. Rektorát vyplní výkaz IKT vrátane všetkých súčastí , t.j. pedagogických, výskumných, vývojových, umeleckých, hospodársko-správnych a informačných pracovísk, účelových zariadení.

Základné školy, ktoré majú pod svojou správou špeciálne triedy, predkladajú len jeden výkaz, vrátane špeciálnych integrovaných tried.

Základné (ZŠ) a špeciálne základné školy (ŠZŠ) pri zdravotníckych zariadeniach výkaz nevypĺňajú.

Materské školy vo výkaze nesledujeme, t.j. výkaz nebudú vypĺňať a to ani v prípade, že sú súčasťou základnej školy.

V prípade, že škola nevyužíva osobné počítače, pošle negatívne hlásenie. Výkaz s nulovými údajmi vo všetkých oddieloch sa vo web-aplikácii nevypĺňa.

**Vysoké školy vypĺňajú len odd. I., II. a v IV. odd. riadok 0409.**

Pod pojmom **digitálne technológie** rozumieme informačné a komunikačné technológie v procese aktuálnych zmien v informačnej spoločnosti. Pre potreby zisťovania počtu osobných počítačov (PC) považujeme minimálnu konfiguráciu v zložení systémovej jednotky, monitora a klávesnice. Na účely zisťovania celkového počtu PC sa aj notebook, aj EeeBox PC považujú za PC. Zarátavajú sa aj zariadenia, napr. notebooky, ktoré škola zabezpečí pre žiakov a študentov, a ktoré potom žiaci v tejto škole povinne používajú, pričom ich môžu používať i doma.

Vo výkaze sa zatiaľ nezisťujú počty vlastných prostriedkov výpočtovej techniky žiakov alebo učiteľov, napr. mobilné zariadenia, schopné využívať digitálny vzdelávací obsah (tzv. BYOD – „Bring your own device“), i keď v tabuľke II. sa zisťuje, či je WiFi školy dostupná aj na používanie pre žiakov, čím sa myslí dobrovoľné využívanie ich vlastných koncových zariadení.

# VYPLŇOVANIE ŠTATISTICKÉHO VÝKAZU IKT(MŠVVM SR) 1 - 01

**Druh školy** - ak je viac druhov škôl s rôznym stupňom vzdelania pod jednou správou, riaditeľstvo školy vyplní výkaz za každú z nich v plnom rozsahu sledovaných ukazovateľov rozdelených proporcionálne podľa počtu žiakov daného druhu školy tak, aby nevznikli duplicitné údaje.

Príklad: Základná škola spojená s gymnáziom - vyplní sa výkaz zvlášť za ZŠ a gymnázium.

|  |  |  |  |
| --- | --- | --- | --- |
| ukazovateľ | škola spolu (ZŠ+G) | základná škola - údaj na výkaz | gymnázium - údaj na výkaz |
| počet žiakov | 150 | 100 | 50 |
| počet PC | 12 | 8 | 4 |
| počet učiteľov | 15 | 10 | 5 |

V prípade, ak je spojených viac druhov škôl s rovnakým stupňom vzdelania pod jednou správou, stačí, ak tieto školy predložia jeden výkaz za celú školu.

# VYPLŇOVANIE JEDNOTLIVÝCH ODDIELOV

Školy sú povinné vojsť do každého oddielu výkazu, ktorý majú podľa toto MP vyplniť, a to aj v prípade, že v oddiele nie je potrebné vyplniť žiadnu hodnotu. Web-aplikácia zapíše jednotlivý oddiel s nulovými hodnotami.

**I. Vybavenie školy koncovými zariadeniami digitálnych technológií**

**Stĺpec 1** - uvediete počet PC, serverov, tlačiarní, atď. podľa stavu k 31.12. sledovaného roka.

**Riadok 0101** - uvediete počet všetkých PC, notebookov, tabletov, ... **ktoré sú vybavením školy**, bez ohľadu na to, či je škola ich vlastníkom alebo nie. V súlade s vyššie uvedeným zarátate aj zariadenia, napr. notebooky, ktoré škola zabezpečí pre žiakov, a ktoré potom žiaci v tejto škole povinne používajú, pričom ich môžu používať i doma. Naopak, nezarátavate vlastné zariadenia žiakov a študentov (BYOD), ktoré počas pobytu v škole dobrovoľne využívajú. Riadok 0101 predstavuje súčet riadkov nižšie 0102, 0103, 0105, 0107.

**Riadok 0102** - z riadku 0101 uvediete počet PC, notebookov, tabletov, ... ktoré sú používané len ako špeciálna učebná alebo kompenzačná pomôcka pre žiakov so zdravotným znevýhodnením.

**Riadok 0103** – z riadku 0101 uvediete počet osobných počítačov (desktop, tower, slim, all-in-one – „počítač v monitore“), ktoré škola používa.

**Riadok 0104** - z riadku 103 uvediete len počet osobných počítačov s dostačujúcim výkonom a parametrami pre účely výchovno-vzdelávacieho procesu a využívania v škole. Naopak, nezapočítate tú výpočtovú techniku, ktorú ste s odbornou starostlivosťou posúdili ako výkonnostne a parametrami nedostačujúcu vo výchovno-vzdelávacom procese, t.j. napríklad nezvláda spracovanie väčších súborov, vykazuje malú rýchlosť prístupu pripojenia do siete rezortu školstva s centrálnym prestupom do internetu a súvisiacich sieťových služieb tak a spracovania zadaných úloh, nespĺňa požiadavky na bezpečnosť, obsahuje nepodporované verzie softvéru, spôsobuje poruchy a časté prerušenia výučby, alebo je výrazne obmedzený účel jej využitia (napr. využíva sa len na prehliadanie nenáročných WEB stránok, alebo ako editor namiesto písacieho stroja). Môžete použiť aj alternatívny spôsob: nezapočítajte výpočtovú techniku staršiu ako 4 roky od dátumu alebo roku jej obstarania, alebo výpočtovú techniku po generálnej oprave a upgrade komponentov staršiu ako 6 rokov od dátumu alebo roku jej obstarania, pričom alternatívny spôsob použijete pre všetku výpočtovú techniku, uvádzanú na tomto riadku výkazu.

**Riadok 0105** - z riadku 0101 uvediete počet notebookov vrátane zariadení 2 v 1, ktoré škola používa.

**Riadok 0106** - z riadku 105 uvediete len počet notebookov a zariadení 2 v 1 s dostačujúcim výkonom a parametrami pre účely výchovno-vzdelávacieho procesu a využívania v škole. Postupujte ďalej obdobne podľa metodiky pre riadok 0104.

**Riadok 0107** – z riadku 0101 uvediete počet tabletov alebo podobných zariadení (napr. kindle), ktoré škola používa.

**Riadok 0108** - z riadku 107 uvediete len počet tabletov alebo podobných zariadení s dostačujúcim výkonom a parametrami pre účely výchovno-vzdelávacieho procesu a využívania v škole. Postupujte ďalej obdobne podľa metodiky pre riadok 0104.

**Riadok 0109** - z riadku 0101 uvediete počet PC, notebookov, tabletov, ktorým to zabudované technické riešenie umožňuje a ktoré obvykle, najčastejšie alebo pre väčšinu žiakov a študentov používate s pripojením cez WiFi.

**Riadok 0110** - z riadku 0101 uvediete počet PC, notebookov, tabletov, ktorým to zabudované technické riešenie umožňuje a ktoré obvykle, najčastejšie alebo pre väčšinu žiakov a študentov používate s pripojením cez LAN t.j. lokálnu sieť káblom.

**Riadok 0111** – uvediete počet serverov v kusoch HW zariadení bez ohľadu na ich účel.

**Riadok 0112** – z riadku 0111 uvediete počet serverov vo veku do 7 rokov od ich obstarania (alebo od roku ich obstarania – čo je pre vás jednoduchšie).

**Riadok 0113** - uvediete počet všetkých tlačiarní, ktoré škola používa (tu neuvádzajte „3D tlačiarne“).

**Riadok 0114** - z riadku 0113 uvediete len multifunkčné zariadenia (minimálne so skenerom) .

**Riadok 0115** - z riadku 0113 uvediete len sieťové tlačiarne (t.j. nie sú pripájané ku koncovému zariadeniu ako napr. PC alebo notebook, ale sú pripojené priamo na sieť – káblom alebo cez WiFi na niektorý sieťový prvok).

**Riadok 0116** - uvediete počet samostatných skenerov (t.j. bez tlačiarne).

**Riadok 0117** – uvediete počet učební vybavených interaktívnou tabuľou a projektorom, prípadne interaktívnym dataprojektorom (samozrejme, vo výbave môže byť aj PC, tlačiareň).

**Riadok 0118** – z riadku 0117 uvediete len tie učebne, ktorých IKT vybavenie je pripojené alebo sa pri výučbe a používaní pripája do siete rezortu školstva s centrálnym prestupom do internetu a súvisiacich sieťových služieb tak (či už cez kábel, alebo cez WiFi) .

**Riadok 0119** – uvediete počet samostatných projektorov, dataprojektorov, interaktívnych dataprojektorov, nadrozmerných obrazoviek alebo interaktívnych tabúľ a podobných digitálnych zobrazovacích alebo interaktívnych zariadení, ktoré nie sú inštalované alebo dlhodobo umiestnené ako súčasť vybavenia konkrétnej učebne (sú napr. uložené v kabinete alebo v skrini a sú prenášané na používanie v rôznych učebniach a miestnostiach podľa potreby).

**Riadok 0120** – uvediete funkčné či nefunkčné „videokonferenčné“ systémy (napr. systém TELEPRESENCE) v počte samostatných zostáv, ktoré sú účelovo dodané na využívanie pri vzdialených audio-vizuálnych prenosoch, interaktívne prezentácie alebo videokonferencie. Sem neuvádzajte inú výpočtovú techniku, ktorá by mohla byť, alebo býva na videokonferenčné účely príležitostne využívaná (dnes už každý PC umožňuje videokonferencie). Jednotlivé súčasti zostáv v riadku 0120 uvádzaných videokonferenčných systémov (PC, notebook, obrazovka) neuvádzajte v iných riadkoch tohto výkazu.

**Riadok 0121** - uveďte počet iných koncových zariadení (napr. 3D tlačiarne, plotre ap.).

### KONTROLY

Platí:

r0101 > 0

r0102 ≤ r0101

r0101 = r102 + r0103 + r0105 + r0107

r0104 ≤ r0103

r0106 ≤ r0105

r0108 ≤ r0107

r0109 ≤ r0101

r0110 ≤ r0101

r0112 ≤ r0111

r0114 ≤ r0113

r0115 ≤ r0113

r0118 ≤ r0117

medzioddielové

ak je r0109 + r0110 > 0 musia byť vyplnené niektoré z riadkov v II. odd.

**II. Telekomunikačné pripojenie/ internet/ sieťové zariadenia**

**Stĺpec 1** – uvediete hodnotu podľa otázky v príslušnom riadku (počty, rýchlosti podľa výberu z roletového menu, jednopísmenovú odpoveď A=Áno/N=Nie, alebo vyberiete názov poskytovateľa z roletového menu)

**Riadky 0201, 202 a 203** - uvediete počet aktuálnych technických pripojení od uvedeného poskytovateľa pripojenia do siete rezortu školstva s centrálnym prestupom do internetu a súvisiacich sieťových služieb tak tak, ako bolo zrealizované zo strany združenia SANET, z projektov Digitálne učivo na dosah „DÚD“ alebo „INFOVEK 2 / EDUNET“ jednou položkou, nakoľko projekt „EDUNET SK“ nadväzuje na projekt „INFOVEK 2“. Počty pripojení sú uvádzane v zmluvách, ktorými bolo pripojenie zriadené. Najčastejšie ide o 1, zriedkavo o 2 a viac pripojení, ktorým sa škola a jej vnútorná sieť pripája do siete rezortu školstva s centrálnym prestupom do internetu a súvisiacich sieťových služieb prostredníctvom poskytovateľa pripojenia („vonkajšie“ pripojenie školy, ktorým škola získava prístup do siete rezortu školstva a tým aj k internetu). Ak je viac druhov škôl s rôznym stupňom vzdelania pod jednou správou pripojené spolu len jedným spoločným pripojením (majú jednu vnútornú sieť), uveďte do separátnych výkazov príslušnej školy 1.

**Riadok 0204** – počet bezdrôtových prístupových bodov z pripojenia od niektoré poskytovateľa uvedeného na riadkoch 0201, 0202 alebo 0203 - technických zariadení označovaných aj „WiFi router“, „WiFi základňa“ alebo „WiFi prístupový bod“, anglicky „WiFi Access Point“ t.j. zariadení rozmiestnených v lokalite školy na pokrytie WiFi signálu pre bezdrôtový prístup koncových zariadení do lokálnej siete.

**Riadok 0205** – uvediete, či WiFi prístup môžu využívať aj žiaci, napríklad prostredníctvom vlastných, do školy prinesených zariadení (tzv. „BYOD“ – Bring Your Own Device), najčastejšie ide o mobilné telefóny. Počet týchto zariadení sa v tomto výkaze neuvádza.

**Riadok 0206** – vyberte zo zoznamu poskytovateľa internetového pripojenia, prostredníctvom ktorého škola samostatne zabezpečuje prístup do internetu mimo pripojenia do siete rezortu školstva s centrálnym prestupom do internetu a súvisiacich sieťových služieb, uvádzaných v riadkoch 0201, 0202 a 0203, pričom sa nevylučuje aj ich súbežné využívanie. Ak má škola jediného poskytovateľa „vlastného pripojenia na internet“, alebo z viacerých „vlastných“ pripojení využívate niektorého najviac, t.j. primárne, potom jeho meno vyberte do riadku 0206.

**Riadok 0207** – vyberte interval rýchlostí, ktorému zodpovedá rýchlosť pripojenia pre DOWNLOAD, teda sťahovanie, čítanie údajov zo zdroja na internete. Ide o technický údaj, ktorý deklaruje poskytovateľ internetového pripojenia.

**Riadok 0208** – vyberte interval rýchlostí, ktorému zodpovedá rýchlosť pripojenia pre UPLOAD, teda odosielanie údajov z lokálnej siete alebo koncového zariadenia školy na internet. Ide o technický údaj, ktorý deklaruje poskytovateľ internetového pripojenia.

**Riadok 0209** – vyberte jednu z využívaných technológií pripojenia, ktorou sa celá škola a jej vnútorná sieť pripája na uvedeného poskytovateľa internetového pripojenia (v ideálnom prípade ide o optický kábel, staršie technológie pripojenia využívajú „drôtové“ pripojenia podobne ako telefónne linky, satelitné technológie umožňujú pripojenie medzi budovami bez vedenia „drôtov“, alebo zakopávania kabeláže atp.).

**Riadok 0210** – podobne ako v riadku 0206. Ak má škola viac „vlastných“ pripojení, uveďte meno záložného, alebo významom pre školu druhoradého poskytovateľa internetu, ktorého využívate menej často, alebo na prenos menšieho objemu dát, prípadne len pre záložné účely, ak vypadne služba „vlastného primárneho pripojenia“.

***V riadku 0206 a 0210*** *ministerstvo zisťuje počet škôl, ktorým zásadne z technických dôvodov nebude vyhovovať jednotné centrálne obstarávané pripojenie napr. prostredníctvom projektu EDUNET či cez telekomunikačné spoločnosti tak, že si škola pripojenie musí zabezpečovať nezávisle na ministerstve vlastnou iniciatívou. Ak takéto pripojenie poskytuje poskytovateľ alebo sponzor, ktorý si neželá byť menovaný, alebo škola má akékoľvek dôvody ho neuvádzať, potom do riadkov 0206 a 0210 uveďte 'INÝ' t.j. kód '99999999' radšej, ako tieto riadky nevyplniť vôbec (ide o štatistické zisťovanie pre potreby rozhodovania ministerstva).*

**Riadky 0211, 0212, 0213** – uvediete podobne ako v riadkoch 0207, 0208, 0209.

**Riadok 0214** – uvediete počet bezdrôtových prístupových bodov WiFi vo vnútri školy podobne ako na riadku 0204, z pripojení zabezpečených niektorým z „vlastných“ poskytovateľov internetového pripojenia uvedených na riadkoch 0206 a 0210.

**Riadok 0215** – uvediete, či bezdrôtové prístupové body WiFi z riadku 0214, poskytujúce pripojenie na internet prostredníctvom „vlastného“ poskytovateľa internetového pripojenia môžu využívať aj žiaci, napríklad prostredníctvom vlastných, do školy prinesených zariadení (tzv. „BYOD“ – Bring Your Own Device), najčastejšie ide o mobilné telefóny. Počet týchto zariadení sa v tomto výkaze neuvádza.

**Riadok 0216** – uvediete, či v časti WiFi od vlastného poskytovateľa internetového pripojenia je zabezpečená služba filtrovania nevhodného obsahu pre žiakov. Službu filtrovania môže zabezpečovať poskytovateľ, alebo škola svojim zariadením.

### KONTROLY

Platí:

- ak je vyplnený aspoň 1 z riadkov r0201, 0202, 0203, musí byť vyplnený aj r 0204, 0205 a naopak

- ak je vyplnený r0206, musí byť vyplnený aj r 0207, 0208, 0209 a analogicky pre všetky riadky v „skupine“ 0206 až 0209

- ak je vyplnený r0210, musí byť vyplnený aj r 0211, 0212, 0213

 - ak je vyplnený r0214, musí byť vyplnený aj r 0215, 0216 a naopak

**III. Počet kusov digitálnych technológií v škole podľa zdroja nadobudnutia v sledovanom roku**

Uvediete **počet kusov** digitálnej techniky **len vo vlastníctve** **školy**, ktoré ste získali v sledovanom roku. **Do všetkých riadkov 0301 až 0309** rozpíšete podľa zdrojov nadobudnutia počet PC, ... tlačiarní, interaktívnych tabúl, dataprojektorov a skenerov. Ak škola získala niektorý kus digitálnej technológie z viacerých zdrojov, započítava sa do toho zdroja, z ktorého bol podiel financovania najväčší.

Digitálne technológie z projektov, v rámci ktorých sú tieto určitú stanovenú dobu školám prenajaté, pričom zostávajú majetkom partnera, alebo prijímateľa finančných prostriedkov z niektorého operačného programu (Eurofondov), tu zatiaľ neuvádzajte. Technika z projektov tu patrí až po uplynutí spomenutej doby podľa zmluvy. T.j. až keď digitálne technológie partner alebo prijímateľ prevedie do vlastníctva školy.

Údaje **v riadkoch 0306 a 0307** sa týkajú projektov z Európskeho sociálneho fondu, najčastejšie určených pre vzdelávanie, typickým prípadom sú projekty financované zo zdrojov operačného programu Ľudské zdroje, kým **v riadku 0308** pôjde o akékoľvek iné projekty, financované z európskych štrukturálnych a investičných fondov, na Slovensku spadajúce pod Centrálny koordinačný orgán. **Riadok 0309** vyplňujete, ak ste digitálne technológie získali zapojením školy do iného projektu, mimo projektov zo zdrojov EÚ. Pritom zdroj nerozhoduje, čiže môže ísť o Nórske, Islandské, Lichtenštajnské, Švajčiarske grantové schémy, alebo projekty poskytované privátnou sférou, pre zapojenie sa do ktorých digitálne vybavenie potrebujete, na rozdiel od sponzorstva, ktoré uvádzate **v riadku 0304**.

# IV. Využívanie digitálnych technológií v škole zamestnancami, žiakmi, študujúcimi

**Stĺpec 1** – uvediete počet osôb spolu vyhovujúcich podmienke v riadku.

**Stĺpec 2** – z počtu osôb v Stĺpci 1 uvediete len osoby ženského pohlavia.

**Riadok 0401** – uvediete celkový počet pedagogických zamestnancov využívajúcich v škole v rámci pracovných činností a povinností súvisiacich s výučbou digitálne technológie (neuvádzajte pedagógov, ktorí používajú svoj mobilný telefón). V riadkoch 0402 až 0407 rozpíšete počty pedagógov podľa ich digitálnych kompetencií. Každého učiteľa uvediete len raz.

**Riadok 0402** – uvediete počet pedagogických zamestnancov, ktorí využívajú digitálne technológie v škole na prácu s digitálnym vzdelávacím obsahom („e-learning“, elektronické testovanie, elektronické overovanie kompetencií, zvyčajne výučba s použitím interaktívnej tabule a pripojením do siete rezortu školstva, alebo internetom, špeciálne softvéry na odborné vzdelávanie a výchovu, alebo produkty/projekty uvádzané v tabuľke č. V výkazu). Nejde teda o prípady, kedy pedagóg využíva počítač na vyplňovanie výkazov, triednej knihy, spracovanie poznámok, alebo elektronickú komunikáciu.

**Riadok 0403** - uvediete počet pedagógov so základnými digitálnymi kompetenciami.

**Riadok 0404** - uvediete počet pedagógov s mierne pokročilými digitálnymi kompetenciami.

**Riadok 0405** - uvediete počet pedagógov s pokročilými digitálnymi kompetenciami.

*Pritom**digitálne kompetencie, ktoré sú obsahom riadkov 403 až 405, sú definované na webovom sídle MŠVVaM SR* [*https://www.minedu.sk/pedagogovia-mozu-ziskat-kompetencie-v-oblasti-informacnych-a-komunikacnych-technologii-prostrednictvom-narodnych-projektov/*](https://www.minedu.sk/pedagogovia-mozu-ziskat-kompetencie-v-oblasti-informacnych-a-komunikacnych-technologii-prostrednictvom-narodnych-projektov/) *. Definície zo  stránky: Pri získavaní údajov o IKT kompetenciách učiteľov sa za základnú úroveň považuje ovládanie počítača pre osobnú potrebu, jeho využitie na prípravu na vyučovanie či spracovanie školskej agendy. Mierne pokročilým je pedagóg, ak používa počítač ako pomôcku na vyučovaní, napríklad na prezentáciu učiva alebo testovanie žiakov. K pokročilým patria učitelia informatiky alebo pedagógovia, ktorí využívajú počítač spolu so žiakmi na riešenie náročných úloh.*

**Riadok 0406** – uvediete počet pedagógov, ktorí získali akýkoľvek certifikát ECDL (<https://www.ecdl.sk/>) bez ohľadu na to, kedy ho získali. Garantom certifikácie ECDL na Slovensku je Slovenská informatická spoločnosť.

**Riadok 0407** – uvediete počet pedagógov, ktorí samostatne získali certifikát IT Fitness Test 2017 a neskorší, určený pre učiteľov (<https://itfitness.sk>) na úrovni 20% a viac percentuálnej úspešnosti. Garantom certifikácie IT Fitness Test na Slovensku je IT Asociácia Slovenska, člen Republikovej únie zamestnávateľov.

**Riadok 0408** – uvediete spolu počet žiakov a študentov, využívajúcich digitálne technológie v škole, okrem využívania vlastných zariadení (tzv. BYOD). V ďalších riadkoch 0409 až 0411 rozpíšete počty žiakov podľa ďalších kritérií.

Žiaci, ktorí sú v zahraničí DT v škole nevyužívajú, t.j. nebudete ich do výkazu uvádzať.

**Riadok 0409** – uvediete počet žiakov a študentov využívajúcich digitálne technológie v škole vo výchovno-vzdelávacom procese.

**Vysoké školy** budú uvádzať študentov využívajúcich DT v škole študujúcich v dennej aj externej forme štúdia, vrátane doktorandov.

**Riadok 0410** – uvediete počet žiakov a študentov využívajúcich digitálne technológie v škole v záujmovej činnosti.

**Riadok 0411** – uvediete počet žiakov a študentov, ktorí samostatne (test na počítači žiak alebo študent vyplňoval samostatne, avšak testovanie mohol zorganizovať a žiakov naň pripraviť pedagóg, alebo škola) získali certifikát IT Fitness Test 2017 a neskorší, určený pre žiakov (<https://itfitness.sk/sk>) na úrovni 20% a viac percentuálnej úspešnosti. Certifikácia nemá zmysel pre žiakov prvého stupňa základnej školy. Pre druhý stupeň základnej školy a pre nižšie stredné vzdelávania môže mať jeho absolvovanie zmysel v posledných ročníkoch pred prechodom na vyšší stupeň vzdelávania. Primárne je test určený pre žiakov stredného, postsekundárneho, vyššieho odborného a vysokoškolského vzdelávania podľa Národnej klasifikácie vzdelania. Garantom certifikácie IT Fitness Test na Slovensku je IT Asociácia Slovenska, člen Republikovej únie zamestnávateľov. ***Každá regionálna škola, ktorej žiaci organizovane pod vedením učiteľov školy vyplnili IT Fitness test, získa od realizátora testovania údaje o počtoch žiakov, ktoré na tomto riadku môže uviesť****.*

**V riadkoch 0412 až 0418**– uvediete počet osôb, ktoré pre školu vykonávajú administráciu počítačovej siete a používaných digitálnych zariadení školy (uvádzaných v tomto výkaze) – ide o výkon roly administrátora siete alebo výpočtovej techniky:

* **Riadok 0412** – uveďte počet pedagogických zamestnancov, ktorí túto činnosť nahrádzajú za bližšie nedefinovanú finančnú odmenu,
* **Riadok 0413** – uveďte počet pedagogických zamestnancov, ktorí túto činnosť nahrádzajú bez akejkoľvek finančnej odmeny,
* **Riadok 0414 a 0415** – podobne uveďte počet nepedagogických zamestnancov školy vykonávajúcich túto činnosť
* **Riadok 0416** – uveďte ak ide o externého dodávateľa, či už ide o fyzickú alebo právnickú osobu – počet uveďte podľa toho koľko osôb a pracovníkov právnickej osoby súčasne vykonáva činnosť administrátora (zvyčajne ide o 1, a tiež uveďte 1, ak sa v tejto činnosti striedajú pracovníci právnickej osoby, pričom práca nie je tak zaťažujúca, aby ju museli vykonávať súbežne naraz dvaja alebo viacerí, tiež uveďte 1, ak externý poskytovateľ poskytuje službu aj vzdialeným prístupom – na telefón)
* **Riadok 0417** – uveďte počet osôb, bez pracovného alebo komerčného vzťahu so školou, ktoré túto činnosť vykonávajú bez nároku na finančnú odmenu (napr. ak ju dobrovoľne vykonáva rodič žiaka, alebo manžel riaditeľky školy atp.)
* **Riadok 0418** – priemerný počet odpracovaných hodín za mesiac v školskom roku v danej činnosti, t.j. súhrnný počet hodín odpracovaných osobami uvedenými **na riadkoch 0412 až 0417** v roli administrátora za školský rok alebo za rok, vydelený počtom mesiacov školského roka alebo roka. Údaj uvádzajte len za mesiace, kedy sa administrácia vôbec vykonávala. Údaj je informatívny, preto nezáleží na úrovni digitálnych kompetencií uvedených osôb, alebo rozdiel v hodinovej sadzbe medzi osobami poskytujúcimi výkon administrátora. Týmto údajom zisťujeme záťaž školy pri realizácii administrácie digitálnych zariadení a siete školy, popri centrálnej administrácii a služieb podpory dátového centra rezortu školstva.

**Riadok 0419** – uvediete počet nepedagogických zamestnancov, ktorí v škole využívajú digitálne zariadenia – napr. tajomník/tajomníčka, účtovník/účtovníčka, hospodár/hospodárka školy alebo aj odborný pracovník (ale nie pedagogický), ak využíva počítač, napríklad na administratívne účely, alebo elektronickú komunikáciu.

### KONTROLY

Platí:

Stĺpec1 ≥ Stĺpec 2

kontroly platia pre oba stĺpce S1, S2

r0402 ≤ r0401

r0403 + r0404 + r0405 = r0401

r0406 ≤ r0401

r0407 ≤ r0401

r0409 ≤ r0408

r0410 ≤ r0408

r0411 ≤ r0408

Ak je aspoň jeden z r0412 až r0417 S1 > 0, potom r0418 > 0

Ak je r0409 > 0, potom aj r0401 > 0 a naopak

**V. Projekty/ produkty (aplikácie/ webové stránky/ e-learning) na digitálny vzdelávací obsah (DVO) používané v škole**

**Stĺpec 1** – uvediete Áno/Nie podľa toho, či produkt, projekt alebo služba v riadku je v škole využívaná.

**V riadkoch 0501 až 0516** – uvediete Áno / Nie podľa toho, či daný produkt, projekt alebo službu v škole využívate. V riadku 0501 uvedené CENTRÁLNE ÚLOŽISKO DIGITÁLNEHO VZDELÁVACIEHO OBSAHU je nový systém na integráciu doteraz rozdrobených jednotlivých a od rôznych dodávateľov poskytovaných digitálnych vzdelávacích obsahov z projektov alebo zdrojov zabezpečovaných rezortom a organizáciami MŠVVaM SR. V budúcnosti budú položky DVO uvedené v riadkoch 0502 až 0515 postupne integrované do položky na riadku 0501, zatiaľ však je stav prechodný a preto uvádzajte všetky položky, ktoré ste v roku sledovania využívali.

**V riadkoch 0517 až 0521** – Podobne ako v riadkoch 0501 až 0516 uvediete Áno / Nie k využívaným položkám digitálneho vzdelávacieho obsahu získaných školou komerčne od dodávateľov.

**VI. Využívanie digitálnych technológií vo vzdelávacích oblastiach**

**Stĺpce 1 a 2** – uvediete počet pedagogických zamestnancov využívajúcich digitálny vzdelávací obsah (zvyčajne ide o položky v tabuľke V. výkazu) vo výchovnom a vzdelávacom procese, pričom v stĺpci 1 uveďte počet pedagógov, ktorí ho využívajú pravidelne, systematicky, napríklad každý týždeň, prípadne ak na rozširované rozsahu vzdelávacieho obsahu, ktorý využívajú, stále pracujú, a v stĺpci 2 počet pedagógov, ktorí ho využívajú len sporadicky, občasne, len na vybrané témy, nepreferujú využívanie digitálneho obsahu vo výchovnom a pedagogickom procese.

Používanie digitálneho vzdelávacieho obsahu sa nepredpokladá, alebo dokonca nepovažuje za vhodné pri využívaní do 4. ročníka prvého stupňa základných škôl, preto pre vyplnenie **pedagogických zamestnancov pre 1.-4. ročník základných škôl a špeciálnych základných škôl odporúčame použiť stĺpce 3 a 4.**

**Stĺpce 3 a 4** – podobne ako v stĺpcoch 1 a 2 uvediete počet pedagogických zamestnancov ktorí, produkt, projekt alebo službu v riadku mimo digitálneho vzdelávacieho obsahu v škole využívajú (napríklad objednávanie obedov cez internet, internetová žiacka knižka, internet). Pritom pedagóg využívajúci digitálne technológie v škole mimo DVO uvedený v stĺpcoch 3 a 4 môže byť uvedený i v stĺpcoch 1 a 2, pokiaľ súčasne DVO využíva.

Pedagógov na stredných školách a na 2. stupni základných škôl, ktorí vyučujú viac predmetov uvediete do všetkých potrebných riadkov, t.j. aj viacnásobne. Pedagógov využívajúcich akékoľvek vzdelávacie softvéry a systémy alebo využívajúcich softvéry a systémy na vzdelávanie (napr. konštrukčné systémy CAD/CAM) najmä, ale nielen na stredných odborných školách uvediete do riadku 0612.

**Pedagógov, ktorí vyučujú 1.- 4. ročník základných škôl uvediete len do riadku 0613**, a súčasne, keďže je DVO je určený prioritne pre žiakov od 5. ročníka vyššie, mali by ste vyplniť stĺpce 3 a 4. Ak pedagógovia využívajú DVO, je dovolené v riadku 0613 vyplniť aj stĺpce 1 a 2. Pedagógov nebudete v žiadnom prípade rozpisovať do vyššie uvedených riadkov podľa jednotlivých predmetov.

**Rovnako pedagógov, ktorí vyučujú na špeciálnych školách uvediete len do riadku 0613** a nebudete ich rozpisovaťdo vyššie uvedených riadkov podľa jednotlivých predmetov.

KONTROLY medzioddielové

ak r0401 > 0, potom aspoň 1 riadok v VI.odd. > 0

ak r0402 > 0, potom aspoň 1 riadok v VI.odd. stĺpce S1 alebo S2 > 0

pre DRUHSK = 22x, 52x, 53x, 62x, 63x (okrem 52N, 62N) platí:

ak r0401 > 0, potom r 0613 > 0

**UPOZORNENIE**

V prípade nejasností pri vyplňovaní výkazu alebo problémoch s dodržaním termínu spracovania, kontaktujte zamestnancov CVTI SR, oddelenie štatistiky a služieb, **Ing. Eva Hladíková**, tel.: 02/69 295 628, **e-mail:** **eva.hladikova@cvtisr.sk** .

# VII. Vyjadrenie Ministerstva školstva, výskumu, vývoja a mládeže SR

Posledné roky boli pre výkaz IKT (MŠVVM SR) 1 – 01 prelomové v zmysle, že rezort MŠVVaM SR uvádza do platnosti viaceré pripravované zásadné zmeny vo využívaní digitálnych technológií na školách, ako je napríklad Centrálne úložisko digitálneho vzdelávacieho obsahu (niekedy nazývaného aj „digitálny edukačný obsah“), pre jeho využívanie poskytnutie pripojenia do siete rezortu školstva s centrálnym prestupom do internetu a súvisiacimi sieťovými službami, identifikácia žiakov a učiteľov pre dostupné aplikácie prostredníctvom tzv. Rezortného identity management systému RIAM, sledovanie overovania digitálnych zručností učiteľov alebo žiakov, podpora využívaniu vlastných zariadení žiakov v učebniach s prístupom k digitálnemu obsahu a s interaktívnou tabuľou ap. Pri tom sme inovovali aj technologickú časť výkazu a niektoré pomenovania, medzi iným i samotný názov výkazu na „Výkaz o digitálnych technológiách“ v súlade s aktuálnymi trendmi. Vďaka prebiehajúcim zmenám vieme už dnes zbierať veľa informácií o digitálnych technológiách na školách a ich používateľoch bez toho, aby boli prácne zbierané do tohto výkazu. Avšak pre zosúladenie získavaných informácií voči informáciám sústredeným v rezortnom dátovom centre MŠVVaM SR a pre správne identifikovanie škôl a používateľov k poskytovaným službám, v krátkom prechodnom období budeme vo výkaze vyžadovať vyplnenie o niečo viac informácií, aby sme následne mohli niektoré časti výkazu úplne vynechať. Pri úpravách výkazu sme dôsledne dbali na to, aby školy neboli rozsahom výkazu zaťažované bezúčelne. Zmenu obsahu výkazu sme prerokovali i so zástupcami jednotlivých druhov škôl a snažili sme sa ich požiadavkám vyjsť v ústrety. Napríklad pri hodnotení výkonnosti výpočtovej techniky, sme od kategorizácie na základe počtu rokov používania ustúpili v prospech zisťovania výkonnosti podľa potrieb školy. A hoci sa niekomu bude tento prístup zdať príliš subjektívny a „neštatistický“, odborným požiadavkám vyhovuje. Výkaz IKT (MŠVVM SR) 1 – 01 tak pomáha poskytovať školám kvalitnejšie služby v oblasti digitálnych technológií. Ďakujeme za porozumenie.